’n Musiekster om dop te hou: HeidiHeidi het die nuwe jaar behoorlik afgeskop met die uitreiking van ŉ splinternuwe enkelsnit getiteld “ŉ Hele week”. Foto: Verskaf. Heidi, die Vrystaatse meisie wat die Jakarandastad nou haar tuiste noem, het besluit 2020 is die jaar waarin sy opnuut die Afrikaanse musiekbedryf met haar musiek en borrelende persoonlikheid gaan oorrompel. Sy het na hoërskool ŉ paar jaar lank administratiewe kantoorwerk in Bloemfontein gedoen, maar het toe al geweet musiek is die eintlike plek waar haar hart lê. Haar destydse kêrel wat nou haar man is, het haar in 2012 oorreed om aan Bloemfontein se Idols-oudisie deel te neem en sy het in die top-vyf geëindig. Die musiekgogga het behoorlik in 2014 gebyt toe sy in ŉ voorprogram vir Heinz Winkler opgetree het en sy het die platteland vir Gauteng verruil waar sy behoorlik aan haar sangloopbaan begin werk het. Dit het Heidi (26) omtrent 18 maande geneem om haar eie styl en country-stem te ontwikkel. Toe sy egter eers haar eerste album opgeneem het en haar voete in die uiters kompeterende Afrikaanse musiekbedryf gevind het, het sy sommer vinnig ŉ Ghoema-benoeming vir haar debuutalbum in 2018 ingepalm. Tog beteken ŉ benoeming en ŉ debuutalbum nie noodwendig dat ŉ sanger net op hul louere kan rus nie. Heidi het daarna van voor af begin en hard gewerk om haar droomloopbaan as sanger te bewaarheid. Nou het sy die nuwe jaar behoorlik afgeskop met die uitreiking van ŉ splinternuwe enkelsnit getiteld “ŉ Hele week”. Dié Vrystaatse meisie is reg om plaaslike verhoë, en die harte van Afrikaanse musiekliefhebbers opnuut te oorrompel met haar borrelende persoonlikheid en aansteeklike melodieë. Heidi vertel dié lied, wat die liedjieskrywer Johan Oberholzer vir haar geskryf het, is ŉ ware liefdeslied waarby sy self net soveel aanklank gevind het. “Dit gaan oor twee mense wat daarna uitsien om elke dag van die week bymekaar te wees, en elke geleentheid wat hulle kan saam deur te bring. “Jy sien ek en my man het self sewe en ŉ half jaar lank ŉ langafstandverhouding gehad. Ons het in dié tyd mekaar net drie dae per maand gesien, so ek weet hoe baie ŉ mens daarna kan uitsien om weer bymekaar te wees.” Die musiekvideo van Heidi se snit “‘n Hele week” het hierdie keer ook vir die eerste keer op kykNET Nou gewys. Foto: Verskaf. Die lirieke is op ŉ speelse manier geskryf met elke dag van die week as ŉ tema vir ŉ saam-doen-ding, wat maak dat hierdie liedjie gewild sal wees by elkeen wat weet wat die liefde aan ŉ mens kan doen. Heidi sê haar grootste droom is om ŉ nuwe album uit te reik teen die einde van hierdie jaar. In die tussentyd gaan sy met haar musiek toer en beplan sy om harte van die verhoog af te steel soos net sy kan met haar sprankelende persoonlikheid. Volg Heidi op Instagram en Facebook om meer uit te vind oor haar musiek en optredes gedurende die jaar.